**POSEBNA OBLIKA DELA**

**DELO OD DOMA**

Glede na razvoj tehnologije in način opravljanja dela je vedno bolj razširjeno delo od doma. Takšna oblika dela prinaša številne pozitivne in tudi negativne posledice. Delo od doma je bolj fleksibilno, manj je potrebnih odsotnosti od dela, delo v znanem, domačem okolju lahko pozitivno vpliva na človeka. Pomanjkljivosti takšnega dela pa so lahko različni moteči faktorji v domačem okolju in s tem lahko pada produktivnost, delo je individualno in sodelavcev nimaš ves čas na voljo.

**Delo od doma v rednih okoliščinah**

To obliko dela ureja Zakon o delovnih razmerjih in Zakon o varnosti in zdravju pri delu. Delodajalec mora takšno obliko dela zapisati v pogodbo o zaposlitvi in takšno obliko dela prijaviti na Inšpektorat Republike Slovenije za delo. Gre za obojestranski dogovor o takšnem načinu dela. Delodajalec mora delo od doma zapisati tudi v svojih internih aktih in tam natančno opredeliti pogoje za opravljanje dela od doma, na primer število dni, delovni čas, način poročanja o delu, kdaj in kje delavec opravlja delo, katera sredstva pri delu uporablja in podobno. Delodajalec mora delavcu zagotoviti varnost pri delu.

Delavec, ki dela na takšen način ima pravico do povračila stroškov za prehrano ter nadomestilo za uporabo delovnih sredstev, ki jih uporablja pri delu od doma. Takšno nadomestilo se ne všteva v davčno osnovo le, če je to določeno v kolektivno pogodbi oziroma v internih aktih delodajalca.

**Delo od doma v izrednih okoliščinah**

V izrednih razmerah lahko delodajalec enostransko odredi delo na domu, da s tem prepreči ogrožanje zdravja delavca. Takšno delo navadno traja začasno, za čas izrednih okoliščin in ni potrebno skleniti nove pogodbe o zaposlitvi.

Tudi v tem primeru je smiselno opredeliti, katera dela so primerna, da ih opravljamo od doma, kdaj in s katerimi sredstvi bo delavec delal, do katerih nadomestil je delavec upravičen. Tudi delo od doma v izrednih razmerah je smiselno prijaviti na Inšpektorat RS za delo.

 V vsakem primeru pa je obveznost delavca, da redno in vestno beleži delovni čas in javiti delodajalcu število opravljanih ur ter redno javiti tudi morebitne odsotnosti z dela, kot so dopust, bolniške odsotnosti in podobno.

Delavec, ki mu delodajalec odredi delo na domu zaradi izrednih okoliščin je upravičen do 100 % plače, ki mu jo plača delodajalec.

**Plača, v izrednih razmerah epidemije koronavirusa COVID-19:**

* Zdrav delavec, ki v dogovoru z delodajalcem **preventivno ostane doma** prejme 100% plačo, ki mu jo plača delodajalec
* Zdrav delavec, ki mu delodajalec odredi čak**anje na delo zaradi poslovnih okoliščin** je upravičen do nadomestila v višini 80% plače v zadnjih 3 mesecih. 60% tega nadomestila plača država, 40% pa delodajalec
* Zdrav delavec, ki mu delodajalec odredi **delo na domu**, prejme 100% plačo, ki jo plača delodajalec
* Zdrav delavec v **karanteni**, ki ima odločbo ministra za delo in ima odrejeno **delo na domu**, prejme 100% plačo, ki mu jo plača delodajalec
* Zdrav delavec v **karanteni**, ki ima odločbo ministra za delo in dela **ne more odpravljati od doma**, prejme 80% nadomestilo, ki ga krije država
* Potrjeno okuženi, zboleli delavec je v **bolniškem staležu** in prejme 90% bolniško nadomestilo za prvih 90 dni, nato pa 100%. Bolniško nadomestilo plača ZZZS od prvega dne boleznine.
* Delavec, ki zaradi **varovanja otrok** ostane doma, **dela pa ne more opravljati od doma**, prejme nadomestilo v višini 50% plače in ga plača delodajalec.

Slovenske Konjice, 20.3.2020

 Polona Klokočovnik

 SPOT svetovanje Savinjska